Poznavanje još jednoga pisma može otvoriti nove horizonte, izjavio je rektor najvećega hrvatskog sveučilišta Damir Boras, objasnivši svoje zauzimanje za to da se učenje ćirilice ponovno uvede u hrvatske škole kao obvezno gradivo. Boras smatra kako bi nam poznavanje ćirilićnoga pisma pomoglo da bolje upoznamo hrvatsku kulturnu baštinu, i uspostavimo kvalitetniji dijalog s nacionalnim manjinama u Hrvatskoj i nama susjednim narodima - Crnogorcima i Srbima u njihovim matičnim domovinama, kao i onima u BiH koji se služe ćiriličnim pismom.



Ćirilica kao obvezan predmet - sigurno ne



Jer, uvjeren je, bolje poznavanje naših susjeda i naših nacionalnih manjina i otvaranje 'prozora' prema njima, naša je prednost. Svoj zahtjev Boras je uputio novom ministru znanosti i obrazovanja, ali i premijeru, i to putem medija. Predlaže dakle da se u osnovne škole vrati učenje ćirilice, koja je iz programa nestala početkom devedesetih. Usto bi i glagoljicu uveo kao izborni predmet jer je riječ, kaže, o starohrvatskim pismima. Ćirilica pripada našoj povijesti, hrvatsko je pismo i rabila se stoljećima, naglašava Boras koji je uvjeren da bi stručna javnost to poduprla.



Ne treba od toga raditi političke konotacije, dakle treba ćirilicu uzeti činjenično - ono što jest. Ona je hrvatsko pismo, ona je, naravno, i srpsko pismo. Ona je pismo i drugih naroda, dakle ne treba od toga praviti velike tenzije. Upravo stvaranjem i učenjem ćirilice u školi ona će postati jedna obična ćirilica i tenzija više neće biti, rekao je ranije u telefonskom razgovoru za HRT rektor Sveučilišta u Zagrebu Damir Boras.



Bi li to podržali HDZ i Most? O ćirilici trebamo razgovarati - fakultativno da, ali kao obvezan predmet sigurno ne, izjavio je šef HDZ-a Tomislav Karamarko. Mostov saborski zastupnik Miroslav Šimić rekao je kako ne može ništa komentirati dok ne vidi prijedlog, ali da načelno nema ništa protiv ćirilice jer ju je i sam u školi učio. Kao školarac imao je jedan tjedan latinicu, a drugi ćirilicu, kazao je.